Illum jidħlu fis-seħħ regoli ġodda tal-UE biex tiġi żgurata soluzzjoni aktar malajr u aktar effettiva tat-tilwim dwar it-taxxa bejn l-Istati Membri. Dan se jiffaċilita l-ħajja u se jirriżulta f'ħafna aktar ċertezza dwar it-taxxa għan-negozji u l-individwi li qed jesperjenzaw kwistjonijiet ta' tassazzjoni doppja. Is-sistema l-ġdida tant mistennija se tgħin biex jinstabu soluzzjonijiet għat-tilwim dwar it-taxxa bejn l-Istati Membri li jista' jirriżulta mill-interpretazzjoni u l-applikazzjoni ta' ftehimiet u konvenzjonijiet internazzjonali li jipprevedu l-eliminazzjoni tat-tassazzjoni doppja. L-istimi juru li bħalissa fl-UE hemm pendenti 2,000 tilwima ta' dan it-tip, li minnhom madwar 900 ilhom għaddejjin iktar minn sentejn. Il-mekkaniżmu se jiżgura li n-negozji u ċ-ċittadini jkunu jistgħu jsolvu tilwim relatat mat-trattati dwar it-taxxa b'aktar ħeffa u b'mod aktar effettiv, b'mod partikolari dawk relatati mat-tassazzjoni doppja — ostaklu kbir għan-negozji u l-individwi li joħloq inċertezza, kostijiet mhux meħtieġa u problemi ta' likwidità. Fl-istess ħin, id-Direttiva l-ġdida tintroduċi aktar trasparenza b'rabta mat-tilwim dwar it-taxxa fl-UE. Il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, Pierre Moscovici, qal: “Sistema tat-taxxa ġusta u effiċjenti fl-UE għandha tiżgura wkoll li l-istess dħul ma jiġix intaxxat darbtejn minn żewġ Stati Membri differenti. Meta dan iseħħ, il-problema għandha tiġi solvuta malajr u b'mod effiċjenti. Mil-lum, is-soluzzjoni tat-tilwim dwar it-taxxa se tkun ħafna aktar faċli. Il-kumpaniji, b'mod partikolari n-negozji ż-żgħar, u l-individwi li jista' jkun li qed jesperjenzaw problemi ta' likwidità minħabba t-tassazzjoni doppja se jesperjenzaw tisħiħ konsiderevoli tad-drittijiet tagħhom. Issa se jkollhom aktar ċertezza li l-kwistjonijiet tat-taxxa tagħhom se jiġu solvuti mill-awtoritajiet ġudizzjarji rilevanti f'perjodu ta' żmien aċċettabbli u prevedibbli, minflok ma jġebbdu s-snin.” It-tassazzjoni doppja sseħħ meta żewġ pajjiżi jew aktar jippretendu d-dritt li jintaxxaw l-istess dħul jew profitti ta' kumpanija jew persuna. Dan jista' jirriżulta, pereżempju, minn diskrepanza bejn ir-regoli nazzjonali ta' ġuriżdizzjonijiet differenti jew interpretazzjonijiet diverġenti tal-istess dispożizzjoni fi trattat bilaterali dwar it-taxxa. S'issa, kien hemm biss konvenzjoni multilaterali li tagħti lill-awtoritajiet tat-taxxa l-possibbiltà li jissottomettu tilwima għall-proċess ta' arbitraġġ, iżda mingħajr l-ebda mezz biex il-kontribwent jiskatta dan il-proċess huwa stess. Barra minn hekk, attwalment l-awtoritajiet tat-taxxa mhumiex obbligati li jilħqu ftehim finali. Il-mekkaniżmu għas-soluzzjoni tat-tilwim kif se jaħdem? Id-Direttiva l-ġdida dwar mekkaniżmi għas-soluzzjoni tat-tilwim dwar it-taxxa għandha tgħin biex it-tilwim dwar it-taxxa jissolva aħjar billi issa l-Istati Membri se jkunu obbligati legalment jieħdu deċiżjonijiet konklużivi: Id-Direttiva l-ġdida tapplika għal kull ilment ippreżentat mill-1 ta' Lulju 2019 'il quddiem dwar kwistjonijiet ta' tilwim relatati ma' introjtu jew kapital miksub f'sena tat-taxxa li tibda fl-1 ta' Jannar 2018 jew wara. L-awtoritajiet kompetenti jistgħu wkoll jaqblu li japplikaw id-Direttiva għal kull ilment imressaq qabel dak il-jum jew għal snin fiskali preċedenti. Għal aktar informazzjoni Aktar informazzjoni dwar is-soluzzjoni tat-tilwim dwar it-tassazzjoni tal-UE